
NA DREFT FWZ-U DIZAJNERICA KOJA KREIRA ŠEŠIRE ZA JOSIPU LISAC 
Dreft FWZ izložbom ludih i otkačenih šešira umjetnice modnih dodataka Staše Čimbur otvara vrata ovosezonskog Fashion Weeka! Svojom izložbom koju će predstaviti u Dreft FWZ korneru Staša zapravo najavljuje veliku povratničku reviju na zagrebačku pistu koju će modna publika imati priliku vidjeti sljedeće godine. 
„Iako ću svoje šešire i kape pokazati i na Dreft Fashion Weeku Zagreb koji slijedi, za sljedeću sezonu sam osmislila cijelu reviju, što će biti moj prvi takav nastup u Hrvatskoj. Naime, uvijek rado vraćam u svoj rodni grad, jer s Dreft FWZ-om surađujem već nekoliko godina, pa na njega stalno i mislim, tako da ne samo da se veselim predstojećoj izložbi, već sam osmislila cijelu kolekciju za sljedeću godinu!“, nadodala je Staša. Prva cjelokupna kolekcija, kako je sama najavila, bit će gotov vanzemaljska, presvučena u bijelo s naglaskom na klobučarska umjetnička djela već prepoznatljiva u svijetu. 

Za Josipu Lisac kreira već 30 godina

Njezino najvjernije zaštitno lice je hrvatska glazbena i ekstravagantna modna zvijezda Josipa Lisac, za koju Staša kreira šešire „otkako zna za sebe“. 

„Josipa i ja smo se upoznale 80-ih godina i od tada surađujemo. Ona je toliko posebna, studiozno prilazi svakom svojem imidžu i nastupu zbog čega ju obožavam i cijenim. Naša će se suradnja nastaviti, a za nju sam dosad najradije napravila crvenu i crnu kacigu”, rekla je Staša Čimbur. 

Zanat je izučavala na amsterdamskoj Akademiji Gerrit Rietveld, a o umijećima klobučarstva predavala je na The Royal Academy of Fine & Applied Arts. Stašu i njezine otkačene neobične šešire i kape vole i brojne nizozemske glumice i pjevačice, ali i svjetska elita. 

